钦定古今图书集成/明伦汇编/氏族典/第235卷 > 张光
## 钦定古今图书集成/明伦汇编/氏族典/第235卷 > 张光

按《晋书张光传》：“光字景武，江夏锺武人也。身长八尺，
明眉目，美音声。少为郡吏，家世有部曲。以牙门将伐
吴有功，迁江夏西部都尉，转北地都尉。以百馀人戍
马兰山北，贼围之百馀日。光抚厉将士，屡出奇兵击
贼，破之。梁王肜表授新平太守。属刘忱讨河间王颙，
光起兵助忱。及军溃，颙擒光，壮之，表为右卫司马。陈”
敏作乱，除光顺阳太守，加陵江将军，率步骑五千诣
荆州讨之。刺史刘弘雅敬重光，称为“南楚之秀。”敏败，
弘表光有殊勋，迁材官将军、梁州刺史。先是，秦州人
邓定抄盗，进逼汉中，光不得赴州，止于魏兴。乃结诸
郡守共谋进取，抚绥荒残，百姓悦服，光于是却镇汉
中。时逆贼李运、杨武等自襄阳入汉中，光遣参军晋
邈讨运，不克。光乞师于氐王杨茂搜，茂搜遣子难敌
助之。杨武厚赂难敌，难敌大喜，与运夹攻邈等。光婴
城固守，自夏迄冬，愤激成疾。佐吏及百姓咸劝光退
据魏兴，光按剑曰：“吾受国厚恩，不能翦除寇贼，今得
自死，便如登仙，何得退还也！”声绝而卒，时年五十五。